L'aragonés se feba servir en Tarazona y a suya redolata en a baixa Edat Meya como luenga oficial chunto con o latín, y en tenemos muestras en textos notarials, y tamién lo feba servir o bispato de Tarazona, como veyemos en o "Libro Chantre". Tamién charraban y escribiban en aragonés os chodigos y os moriscos, estos zaguers en alfabeto arabe (textos alchamiaus). Manimenos no se puet identificar dreitament a luenga d'estos textos con a fabla aragonesa de Tarazona. A scripta aragonesa yera un standard uniforme en tota a Val d'Ebro y Alto Aragón, y en conseqüencia tamién en Tarazona. Por a toponimia medieval y actual y por o lexico conservato se puet saber que l'aragonés d'a zona moncaína no yera como l'aragonés d'o sureste que se charraba en a Comunidat de Calatayú, y yera como l'aragonés d'a val d'Ebro que se charraba en Cinco Villas, Ribera Alta y Ribera Navarra, mantenendo os caracters chenerals d'a fonetica aragonesa, como a evolución en -ll- d'os grupos -C'L- y -LY- (PANICULA > panolla, toponimo "Torrellas" que deriva de TURRICULA), caracters que irán converchendo con o castellán dende o sieglo XV (regacho en cuenta de "regallo", microtoponimo El Forcacho).